b'\n_START_ARTICLE_\nIgor Karlov\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nDija\xc5\xa1ka leta je pre\xc5\xbeivel na 1. gimnaziji v Celju, diplomo in magisterij pa je opravil na Pravni fakulteti v Ljubljani. Svoje prve zapise je objavil v Anteni in Pavlihu v sedemdesetih letih, ko pa je bil star petnajst let, je v Mladih potih iz\xc5\xa1el njegov prvi roman Mese\xc4\x8dna no\xc4\x8d. Kratko prozo pa je do konca sedemdesetih let objavljal v Sodobnosti, Dialogih, Mentorju, reviji Srce in oko ter drugih. \xc5\xbdivi v Rade\xc4\x8dah z \xc5\xbeeno Marijo in dvema sinovoma. Z \xc5\xbeeno delata v odvetni\xc5\xa1ki pisarni v Celju. Leta 2004 je prejel nagrado ve\xc4\x8dernico (za najbolj\xc5\xa1o otro\xc5\xa1ko in mladinsko literaturo) za roman Gimnazijec.\n_START_SECTION_\nSlog\n_START_PARAGRAPH_\nSnov v njegovih romanih je najpogosteje dru\xc5\xbebeno aktualna, \xc4\x8drpa jo iz vsakdanjega \xc5\xbeivljenja. Kot odvetnik se vsak dan ukvarja z razli\xc4\x8dnimi dru\xc5\xbebenimi problemi, z ljudmi, ki hodijo po robu, raznovrstnim kriminalom, zato pravimo, da je motiv za njegove romane najve\xc4\x8dkrat racionalne narave. Njegova zna\xc4\x8dilnost je verizem, ki ga najdemo v zelo natan\xc4\x8dnih opisih pravil policije, dela sodi\xc5\xa1\xc4\x8d in drugih uradnih in\xc5\xa1titucij. Sam pravi, da nekatere prizore in poglavja fizi\xc4\x8dno vidi ter ob\xc4\x8duti \xc5\xbee med predpripravo, ko roman \xc2\xbbpi\xc5\xa1e \xc5\xa1e v glavi\xc2\xab. \xc2\xbbSam tehni\xc4\x8dni zapis je nato bolj ali manj zvesto sledenje zgodbi, ki se je v meni \xc5\xbee odigrala in zato je polifona struktura romanov \xc5\xbee v meni, preden za\xc4\x8dnem pisanje.\xc2\xab (Sodobnost, 43, \xc5\xa1t. 3/4, 1995). Prav to so\xc4\x8dasno dogajanje razli\xc4\x8dnih zgodb vna\xc5\xa1a v njegove zgodbe izjemno napetost in dramati\xc4\x8dnost.'